Tulsa-hospitaalskieter ‘wou wraak neem’Michael Louis (Foto: Twitter) Die gewapende man wat Woensdag in die St. Francis-hospitaal in Tulsa, deel van Oklahoma in die VSA, losgebrand het, wou wraak neem op ’n dokter wat hom onlangs geopereer het. Volgens die Amerikaanse polisie het die skieter, geïdentifiseer as Michael Louis, sy chirurg, dr. Preston Phillips, blameer vir die pyn wat hy ná ’n onlangse rugoperasie ervaar het. Phillips het die operasie op Louis uitgevoer. CNN berig die polisie het ’n brief in Louis se besit gevind wat dit duidelik maak dat hy na die hospitaal gegaan het met die doel om Phillips en enigiemand wat in sy pad kom, dood te maak. Dr. Preston Phillips (Foto: Twitter) “Hy het Phillips die skuld gegee vir die knaende pyn ná sy operasie,” het Wendell Franklin, polisiehoof, tydens ’n nuuskonferensie gesê. Hy het na die inhoud van die brief as ’n duidelike motief vir die skietery verwys. Louis het Woensdag met ’n handwapen en ’n geweer in die Natalie-gebou – wat uit ortopediese kantore bestaan – geloop en losgebrand. Hy het vier mense doodgeskiet, onder wie twee dokters, van wie een Phillips was. Die ander drie slagoffers is geïdentifiseer as dr. Stephanie Husen, Amanda Glenn, ontvangsdame, en William Love, ’n pasiënt. Volgens die polisie het Louis homself daarna doodgeskiet. ’n Aantal ander mense is tydens die skietery gewond, maar dit is nie seker hoeveel of hoe ernstig hulle beseer is nie.